CELEX: 32016D0714
Language: da
Date: 2016-05-11 00:00:00
Title: Kommissionens gennemførelsesafgørelse (EU) 2016/714 af 11. maj 2016 om forlængelse af den foranstaltning, Nederlandene har truffet vedrørende tilgængeliggørelse på markedet og anvendelse af de biocidholdige produkter VectoBacWG og Aqua-K-Othrine i henhold til artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2016) 2682)

13.5.2016   
            
            
               DA
            
            
               Den Europæiske Unions Tidende
            
            
               L 125/14
            
         KOMMISSIONENS GENNEMFØRELSESAFGØRELSE (EU) 2016/714
   af 11. maj 2016
   om forlængelse af den foranstaltning, Nederlandene har truffet vedrørende tilgængeliggørelse på markedet og anvendelse af de biocidholdige produkter VectoBacWG og Aqua-K-Othrine i henhold til artikel 55, stk. 1, i Europa-Parlamentets og Rådets forordning (EU) nr. 528/2012
   
      
         (meddelt under nummer C(2016) 2682)
      
   
   (Kun den nederlandske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1) (i det følgende benævnt »forordningen«), særlig artikel 55, stk. 1, og
   ud fra følgende betragtninger:
   
               (1)
            
            
               Den 7. oktober 2015 besluttede Nederlandene i henhold til forordningens artikel 55, stk. 1, første afsnit, midlertidigt — nemlig frem til den 1. november 2015 — at tillade tilgængeliggørelse på markedet og anvendelse af VectoBacWG og Aqua-K-Othrine til certificerede brugeres bekæmpelse af larver og voksne invasive eksotiske myg af arterne Aedes albopictus og Aedes japonicus (i det følgende benævnt »myg«). Eftersom myggesæsonen anses for at være slut på dette tidspunkt, var der ingen grund til at opretholde tilladelsen i vinterhalvåret. Nederlandene gav i overensstemmelse med forordningens artikel 55, stk. 1, andet afsnit, straks Kommissionen og de øvrige medlemsstater meddelelse om denne foranstaltning og begrundelsen herfor.
            
         
               (2)
            
            
               VectoBacWG indeholder Bacillus thuringiensis subsp. israelensis, serotype H14, stamme AM65-52 (i det følgende benævnt »Bacillus thuringiensis israelensis«) som aktivstof, og Aqua-K-Othrine indeholder deltamethrin som aktivstof — begge til anvendelse i produkttype 18 som defineret i bilag V til forordningen. Ifølge oplysninger fra Nederlandene var den midlertidige foranstaltning nødvendig for at beskytte folkesundheden, fordi disse myg, som blev konstateret i Nederlandene hos dækforhandlere, på kirkegårde og i kolonihaver, kan være vektorer for tropesygdomme såsom denguefeber og chikungunya. Der bør gøres så meget som muligt for så tidligt som muligt at forhindre spredningsrisikoen.
            
         
               (3)
            
            
               Den 12. januar 2016 modtog Kommissionen en anmodning fra Nederlandene om forlængelse af foranstaltningen i henhold til forordningens artikel 55, stk. 1, tredje afsnit. Anmodningen begrundedes med bekymring for, at der i modsat fald ikke ville være egnede alternative produkter til rådighed i Nederlandene til bekæmpelse af myg, der kan fungere som vektorer, den 1. april 2016, hvor den nye myggesæson forventes at begynde.
            
         
               (4)
            
            
               Aktivstofferne Bacillus thuringiensis israelensis og deltamethrin (EF-nr. 258-256-6, CAS-nr. 52918-63-5) blev begge vurderet inden for rammerne af arbejdsprogrammet for systematisk undersøgelse af alle aktivstoffer, der allerede var på markedet den 14. maj 2000, jf. forordningens artikel 89.
            
         
               (5)
            
            
               Efter at begge aktivstoffer var blevet godkendt, blev der i henhold til forordningens artikel 89, stk. 3, andet afsnit, indgivet ansøgninger om førstegangsgodkendelse af VectoBacWG og Aqua-K-Othrine i henholdsvis Grækenland og Frankrig, og disse er stadig ikke færdigbehandlet. Der forventes at ville blive indgivet ansøgninger om efterfølgende gensidig anerkendelse i Nederlandene i henhold til forordningens artikel 33, så snart Grækenland og Frankrig har givet deres tilladelse.
            
         
               (6)
            
            
               Det Europæiske Center for Forebyggelse af og Kontrol med Sygdomme har konstateret, at der er sket en voldsom spredning af myggene på verdensplan, især som følge af menneskelige aktiviteter, og at myggene potentielt kan udvikle sig til en alvorlig trussel mod sundheden.
            
         
               (7)
            
            
               I afventning af at der gives tilladelse til brug af VectoBacWG og Aqua-K-Othrine i Nederlandene i henhold til forordningens artikel 33, bør det være muligt for Nederlandene at forlænge den midlertidige foranstaltning med højst 550 dage i alt.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Nederlandene kan, jf. artikel 55, stk. 1, i forordning (EU) nr. 528/2012 og for en samlet periode på højst 550 dage, forlænge foranstaltningen vedrørende tilgængeliggørelse på markedet og anvendelse af VectoBacWG indeholdende Bacillus thuringiensis israelensis og Aqua-K-Othrine indeholdende deltamethrin (EF-nr. 258-256-6, CAS-nr. 52918-63-5) for produkttype 18 som defineret i bilag V til forordningen (insekticider, acaricider og produkter til bekæmpelse af andre leddyr) til bekæmpelse af myg, der kan fungere som vektorer.
   Artikel 2
   Nederlandene påser ved gennemførelsen af den i artikel 1 omhandlede foranstaltning, at de pågældende produkter kun anvendes af certificerede brugere og under tilsyn af den kompetente myndighed.
   Artikel 3
   Denne afgørelse er rettet til Kongeriet Nederlandene.
   
      Udfærdiget i Bruxelles, den 11. maj 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.